PATVIRTINTA

Marijampolės „Šaltinio” progimnazijos

direktoriaus 2024 m. rugsėjo 5 d.

įsakymu Nr. V-161(1.3.E)

**MARIJAMPOLĖS “ŠALTINIO” PROGIMNAZIJOS MOKINIŲ MOKYMOSI PASIEKIMŲ VERTINIMO IR VERTINIMO REZULTATŲ PANAUDOJIMO TVARKA**

**I SKYRIUS**

**BENDROSIOS NUOSTATOS**

1. Progimnazijos mokinių mokymosi pasiekimų vertinimo ir vertinimo rezultatų panaudojimo tvarka (toliau – Tvarka) parengtavadovaujantis “Mokinių, kurie mokosi pagal bendrojo ugdymo programas, mokymosi pasiekimų vertinimo ir vertinimo rezultatų panaudojimo tvarkos aprašu”, patvirtintu Lietuvos Respublikos švietimo, mokslo ir sporto ministro 2023 m. rugpjūčio 31 d. įsakymu Nr. V-1125, Nuosekliojo mokymosi pagal bendrojo ugdymo programas tvarkos aprašu, patvirtintu Lietuvos Respublikos švietimo, mokslo ir sporto ministro 2005 m. balandžio 5 d. įsakymu Nr. ISAK-556 (galiojanti suvestinė redakcija 2024-09-01), Priešmokyklinio, pradinio, pagrindinio ir vidurinio ugdymo programomis, patvirtintomis Lietuvos Respublikos švietimo, mokslo ir sporto ministro 2022 m. rugsėjo 30 d. įsakymu Nr. V-1541, Geros mokyklos koncepcija, patvirtinta Lietuvos Respublikos švietimo ir mokslo ministro 2015 m. gruodžio 21 d. įsakymu Nr. V-1308 ir kitais mokinių mokymosi pasiekimų vertinimą reglamentuojančiais dokumentais bei progimnazijos administracijos, mokytojų, mokinių ir jų tėvų (globėjų, rūpintojų) susitarimais.
2. Tvarka apibrėžia mokinių mokymosi pasiekimų vertinimo tikslus ir būdus, principus, lygmenis, mokinių įgytų kompetencijų vertinimą bei įsivertinimą, informavimą apie mokinių mokymosi pasiekimų rezultatus, vertinimo rezultatų panaudojimo tvarką.
3. Mokinio įgytų kompetencijų vertinimas yra integrali ugdymo proceso dalis.
4. Mokymosi pasiekimų vertinimo procesas grindžiamas vertybiniais orientyrais, leidžiančiais atskleisti mokinių visapusiškus gebėjimus tinkamiausiu būdu ir sudaryti galimybes juos plėtoti. Jais paremta kasdienė vertinimo praktika prisideda prie įtraukios ir mokinį, ir mokytoją įgalinančios progimnazijos kultūros formavimosi.
5. Tvarkoje vartojamos sąvokos:

Į**sivertinimas** – tai mokinio sprendimas, baigus pamokų ciklą, etapą, pusmetį, apie daromą savo pažangą, remiantis savistaba, dabartinių pasiekimų lyginimu su ankstesniais, tolimesnių mokymosi tikslų bei jų siekimo strategijų numatymas;

**Kaupiamasis vertinimas** – tai informacijos apie mokinio mokymosi pasiekimus ir pažangą kaupimas, kuris konvertuojami į pažymį (įskaitą);

**Kompetencija** – gebėjimas atlikti tam tikrą veiklą, remiantis įgytų žinių, mokėjimų, įgūdžių, vertybinių nuostatų visuma.

M**okinių** **vertinimas** – mokytojo ir mokinio tarpusavio sąveika, kurios metu kaupiama informacija apie mokinio mokymąsi, pažangą ir įvairiais būdais teikiamas grįžtamasis ryšys mokiniui apie jo pasiekimus, pateikiamos rekomendacijos dėl tolesnio mokymosi;

**Mokymosi pažanga -** mokinio nuolatinis augimas ir judėjimas išsikeltų mokymosi tikslų link.

**Vertinimo refleksija** – tai savo veiklų pamokoje apmąstymas, uždavinio įgyvendinimo pamatavimas, tolimesnių veiksmų numatymas;

**II SKYRIUS**

**MOKINIŲ MOKYMOSI PASIEKIMŲ VERTINIMO TIKSLAI IR BŪDAI**

6. Išskiriami trys pagrindiniai mokinių mokymosi pasiekimų vertinimo tikslai:

6.1. padėti mokytis;

6.2. pripažinti ir sertifikuoti rezultatus;

6.3. valdyti ugdymo proceso kokybę.

7. Aprašo 6 punkte įvardintiems mokymosi pasiekimų vertinimo tikslams įgyvendinti naudojami šie vertinimo būdai:

7.1. **formuojamasis** vertinimas užtikrina svarbiausio mokinių pasiekimų vertinimo tikslo – padėti mokytis – įgyvendinimą. Formuojamasis vertinimas apibrėžiamas kaip cikliškas mokymo(si) metu gaunamos mokymosi informacijos panaudojimas tolesniam mokymui ir mokymuisi planuoti ar koreguoti. Pažymiai vertinant formuojamuoju būdu nerašomi.

7.2. **apibendrinamasis** vertinimas siejamas su mokymosi pasiekimų pripažinimu, juo siekiama nustatyti atliktos užduoties ir veiklos kokybę tam tikro standarto atžvilgiu. Apibendrinamasis vertinimas visuomet atliekamas pasibaigus tam tikram mokymosi etapui. Instituciniu lygmeniu išskiriamas progimnazijos vidinis ir išorinis apibendrinamasis vertinimas.

7.3. **diagnostinis vertinimas -** vertinimas, kuriuo siekiama išsiaiškinti mokinio pasiekimus ir padarytą pažangą tam tikru metu, kad būtų galima numatyti tolesnio mokymosi galimybes, suteikti pagalbą įveikiant sunkumus.

**III SKYRIUS**

**MOKINIŲ MOKYMOSI PASIEKIMŲ VERTINIMO PRINCIPAI**

8. Mokinių pasiekimų vertinimo esmė – padėti mokiniui mokytis ir tobulėti. Mokinių pasiekimų vertinimas grindžiamas atvirumu, nešališkumu, visų progimnazijos bendruomenės narių bendravimu ir bendradarbiavimu.

9. Vertinant mokinių pasiekimus laikomasi nuostatos, jog kiekvienas mokinys gali augti ir tobulėti, kai jam sudaromos jo poreikius atitinkančios sąlygos bei teikiama reikalinga pagalba.

10. Vertinami yra mokinių pasiekimai, todėl vertinimas nesuprantamas kaip apdovanojimo ar drausminimo priemonė. Mokinių užduočių neatlikimo (nepateikimo) atvejais vadovaujamasi Nuosekliojo mokymosi pagal bendrojo ugdymo programas tvarkos aprašu, patvirtintu Lietuvos Respublikos švietimo, mokslo ir sporto ministro 2005 m. balandžio 5 d. įsakymu Nr. ISAK-556 „Dėl Nuosekliojo mokymosi pagal bendrojo ugdymo programas tvarkos aprašo patvirtinimo“ (galiojanti suvestinė redakcija 2024-09-01).

11. Mokinių pažanga skatinama asmeninio tobulėjimo, o ne būti geresniam už kitą siekiu. Progimnazijos vertinimo kultūra neorientuota į mokinių konkurencijos tarpusavyje skatinimą, todėl vengiama mokinių lyginimo tarpusavyje.

12. Mokytojas, planuodamas, organizuodamas ir įgyvendindamas mokinių mokymosi pasiekimų vertinimą:

12.1. vadovaujasi Pedagogų etikos kodeksu, patvirtintu Lietuvos Respublikos švietimo ir mokslo ministro 2018 m. birželio 11 d. įsakymu Nr. V-561 „Dėl Pedagogų etikos kodekso patvirtinimo“;

12.2. ugdymo procese taiko adekvačius mokinių mokymosi pasiekimų stebėsenos ir vertinimo metodus;

12.3. kuria ir palaiko į mokymąsi orientuotą vertinimo kultūrą;

12.4. kolegialiai sprendžia mokinių įgytų kompetencijų vertinimo klausimus;

12.5. nuolat reflektuoja savo mokymo, mokinių mokymosi pasiekimų ir įgytų kompetencijų vertinimo praktikas, jų pridėtinę vertę kiekvieno mokinio mokymuisi;

75.6. tobulina instrumentus, padedančius įvertinti mokinių mokymosi pasiekimus ir įgytas kompetencijas;

12.7. aptaria su mokiniais akademinio sąžiningumo klausimus ir galimas pasekmes nesilaikant sąžiningumo principo;

12.8. principingai reaguoja į mokinių nesąžiningumo atvejus, tokius kaip plagijavimas, nusirašinėjimas, naudojimasis pašaline pagalba atsiskaitymų metu ir pan.;

12.9. teikia informaciją ir išsamiai paaiškina tėvams (globėjams, rūpintojams) apie mokinių mokymosi pasiekimus ir problemas;

12.10. vertinimo proceso metu gerbia mokinių privatumą ir išlaiko konfidencialumą;

12.11. tinkamai tvarko mokinių mokymosi pasiekimų stebėsenos ir vertinimo duomenis.

**IV SKYRIUS**

**MOKINIO, BESIMOKANČIO PAGAL PRADINIO UGDYMO PROGRAMĄ, PASIEKIMŲ VERTINIMAS**

13. Prioritetas teikiamas mokymąsi motyvuojančiam vertinimui.

14. Pradinių klasių mokinių pasiekimai pažymiais ir kitais būdais(raidėmis, ženklais, simboliais, procentais ir pan.) nevertinami ir viešai tarpusavyje nelyginami. Mokslo metų pradžioje (rugsėjo mėn.) mokytoja supažindina mokinių tėvus su Tvarka; kartu aptaria abipusės informacijos pateikimo būdus.

15. 1–4 klasėse taikomi idiografinio (individualios pažangos) vertinimo principai. 1–4 klasių mokinių savarankiški, kūrybiniai darbai, testai, kontrolinės užduotys fiksuojami atitinkamose elektroninio dienyno skiltyse, įrašant mokinio pasiektą mokymosi lygį (slenkstinis, patenkinamas, pagrindinis, aukštesnysis) pusmečių pabaigoje, vertinimo normų kriterijus ir tuos kriterijus (lygius) atitinkančius atraminius žodžius: puikiai, labai gerai, gerai, pakankamai gerai, patenkinimai, silpnai, nepatenkinamai, neatliko/atsisakė atlikti užduotį.

**1–4 klasių mokinių vertinimo kriterijai:**

|  |  |  |
| --- | --- | --- |
| **Pasiekimų lygis** | **Įvertinimas raštu** | **Kaip mokinys parodo savo gebėjimus ir žinias (rodiklis)** |
| Aukštesnysis | Puikiai  Labai gerai | • Pats stengiasi pagerinti grupės bendradarbiavimą.  • Pats kreipia savo veiklą norima linkme.  Stengiasi išmėginti save, ieško naujų užduočių.  • Imasi atsakomybės už ugdymąsi ir mokymąsi. |
| Pagrindinis | Gerai  Pakankamai gerai | • Geba motyvuoti savo veiklą.  • Dažniausiai noriai atlieka užduotis ir ieško naujų užduočių.  • Visada atidžiai klausosi, dalyvauja klasės aptarimuose, veikloje, dirba grupėje. |
| Patenkinamas | Patenkinamai | • Pakankamai motyvų atlikti užduotį.  • Kartais stengiasi išmėginti save, ieško naujų užduočių.  • Kartais atidžiai klausosi, dirba grupėje. |
| Slenkstinis | Silpnai | • Geba tinkamai atlikti keletą užduočių padedant mokytojui.  • Retai atidžiai klausosi, dalyvauja klasės aptarimuose, dirba grupėje. |
| Nepatenkinamas | Nepatenkinamai  Neatliko/atsisakė atlikti užduotį | * Negalima suprasti, ką mokinys bandė atlikti. * Mokinys atsisakė atsakinėti ar nebandė atlikti užduoties, neturėdamas pateisinamos priežasties. |

16. Vertinimo informacijos pateikimas:

16.1. didžioji dalis (80%) vertinimo informacijos mokiniams pateikiama žodžiu;

16.2. mokinių sąsiuviniuose, kituose rašto darbuose tikrinamos užduotys pasirinktinai, po ištaisytu rašto darbu parašomas pozityvus, pripažįstantis atlikto darbo vertę, palaikantis vaiko pastangas gerai padaryti užduotį, komentaras (nebūtina kiekvieną dieną vaikui už kasdienį darbą rašyti komentarą, vertinimą); rašant komentarą galima nurodyti konkrečius vaiko pasiekimus ir kokią jis padarė pažangą, ką geba ir ko negeba, nurodomos taisytinos vietos, pasiūloma, kaip galima būtų pagerinti darbą; komentare vartojamos vaikui suprantamos sąvokos; šio komentaro nebūtina perrašyti į TAMO dienyną;

17. Mokinių įsivertinimas (mokiniai savo pastangas įsivertina klasėje sutartais įsivertinimo būdais (žodžiu ar raštu)). Į įsivertinimą mokiniai įtraukiami reguliariai. Įsivertinant mokiniui svarbu refleksija (savianalizė) arba savo minčių, veiksmų, vertybių kritiškas pergalvojimas ir analizavimas, todėl mokytojas skatina mokinius:

• pasikeisti su bendraklasiais įspūdžiais apie pasiekimus;

• porose pasitikrinti ir įvertinti vienam kito išmokimą;

• analizuoti savo klaidas;

• numatyti, ką dar reikia atlikti;

• parašyti savo įsivertinimą prie atlikto darbo.

18. informacija apie mokinio kompetencijų raišką (gebėjimą būti grupės nariu, klasės ir progimnazijos taisyklių laikymąsi ekskursijose, renginiuose, dalyvavimą pilietinėse veiklose bei kt.) ir darbo įgūdžius (pasiruošimą pamokai, dėmesingumą, kruopštumą, tinkamos informacijos atsirinkimą, virtualios erdvės tikslingą panaudojimą bei kt.) fiksuojamos „Pagyrimai/pastabos” skiltyje ir asmeninės ūgties ir pažangos stebėjimo knygelėje “Mano žingsneliai”(Priedas Nr. 1).

19. Pusmečio mokinių pasiekimai fiksuojami elektroniniame dienyne, atitinkamose elektroninio dienyno skiltyse, įrašant mokinio pasiektą mokymosi lygį pagal pasiekimų požymius, aprašytus Bendrosiose programose.

20. Mokiniui, besimokančiam pagal pradinio ugdymo programą, II pusmečio mokymosi pasiekimų įvertinimas laikomas metiniu. Mokiniui, kurio mokymosi pasiekimai mokantis pagal dalyko programą pasibaigus ugdymo procesui fiksuoti nepatenkinamu metiniu įvertinimu, skiriami papildomi darbai. Papildomi darbai suteikia galimybę pasiekti ne žemesnį kaip slenkstinį mokymosi pasiekimų lygmenį, nustatytą bendrosiose programose. Papildomo darbo įvertinimas laikomas metiniu įvertinimu.

21. Mokiniams, tėvams (globėjams, rūpintojams) informacija apie mokinio pažangą ir pasiekimus teikiama žodžiu ir raštu. Organizuojami susirinkimai, individualūs pokalbiai, rašomi atsiliepimai, komentarai elektroniniame dienyne ir kt.

22. 1-4 klasių mokinių vertinimo normų kriterijai:

|  |  |  |
| --- | --- | --- |
| Lygis | Pasiekimų sritis | Pasiekimų aprašymas |
| Aukštesnysis | Savarankiškumo | Savarankiškai – užduotis atlieka iki galo, susidūręs su kliūtimis, randa būdų jas įveikti. |
| Sudėtingumo | Mokinys temos analizėje savirefleksiją ir jos išraišką perkelia į įvairius kontekstus, kritiškai vertina, išauga abstrakcijos lygmuo. |
| Konteksto | Mokinys išplečia kontekstą į kitas sritis, išauga abstrakcijos lygmuo. |
| Pagrindinis | Savarankiškumo | Konsultuodamasis – įvardija pasitaikančias kliūtis ir jas įveikia, tikslingai klausdamas ar prašydamas konkretaus patarimo. |
| Sudėtingumo | Mokinys temos analizėje naudoja savirefleksiją ir savimonės turinį, išreiškia jį įkomponuodamas į temos kontekstą bei kasdienybės įvykius, kritiškai vertina pagal pateiktą grafinį modelį. |
| Konteksto | Mokinys plečia kontekstą į kitas sritis, įtraukia savęs refleksiją šiame kontekste, naudoja kitas pažinimo sritis. |
| Patenkinamas | Savarankiškumo | Naudodamasis netiesiogine pagalba – atlieka užduotį vadovaudamasis specialiai parengtais modeliais, pagal pateiktą pavyzdį ir pan. |
| Sudėtingumo | Mokinys temos analizę pradeda nuo išorinių dalykų stebėjimo, konkretaus objekto, jo požymių apibrėžimo, atlieka užduotis vadovaudamasis parengtais konstruktais. |
| Konteksto | Mokinys analizuoja pakankamai siaurą teminį kontekstą. |
| Slenkstinis | Savarankiškumo | Mokytojo padedamas atlieka užduotis, atsakydamas į nukreipiamuosius klausimus, kai procesą moderuoja ir jame dalyvauja mokytojas. |
| Sudėtingumo | Su pagalba atlieka užduotis vadovaudamasis parengtais konstruktais. |
| Konteksto | Mokinys su pagalba susipažįsta su pakankamai siauru teminiu kontekstu ir jį aptaria. |

23. Dorinio ugdymo pasiekimai įrašomi atitinkamose dienyno skiltyse, nurodoma padaryta arba nepadaryta pažanga: „padarė pažangą” („pp”) arba „nepadarė pažangos” („np”);

24. Fiksuojamas nepatenkinamas pusmečio dalyko įvertinimas tuo atveju, jei mokinys per šį laikotarpį be pateisinamos priežasties nelankė progimnazijos ir neatliko tuo laikotarpiu skirtų vertinimo užduočių (pvz., kontrolinių darbų ir kt.), nepademonstravo pasiekimų, numatytų pradinio ugdymo bendrosiose programose. Jei mokinys neatliko per pusmetį skirtų vertinimo užduočių dėl pateisintų priežasčių (pvz., ligos), fiksuojamas įrašas „atleista” („atl.”).

25. Specialiųjų ugdymosi poreikių turinčių mokinių vertinimas:

25.1. ugdomų pagal pradinio ugdymo individualizuotą programą padaryta arba nepadaryta pažanga fiksuojama dienyno skiltyje įrašant „padarė pažangą” („pp”) arba „nepadarė pažangos” („np”), skliausteliuose pažymint (IN);

25.2. specialiosios medicininės fizinio pajėgumo grupės mokinių padaryta arba nepadaryta pažanga fiksuojama dienyno skiltyje įrašant „padarė pažangą” („pp”) arba „nepadarė pažangos” („np”);

25.3. mokiniams, mokomiems pagal pritaikytas programas, taikomi tie patys pasiekimų vertinimo kriterijai, atitinkantys tos programos reikalavimus. Mokytojas vertinimo kriterijus aptaria su mokiniais ir tėvais (rūpintojais/globėjais).

25.4. baigus Pradinio ugdymo programą, mokiniui rengiamas Pradinio ugdymo programos baigimo pasiekimų ir pažangos vertinimo aprašas (Priedas Nr.2)perduodamas mokyklai, kurioje mokinys mokysis pagal Pagrindinio ugdymo programą.

26. Turiningas progimnazijos gyvenimas užtikrina, kad mokiniai ugdosi kompetencijas atlikdami užduotis pamokų metu ir dalyvaudami kitose ugdomosiose veiklose. Mokinio įgytų kompetencijų vertinimas suprantamas kaip mokytojo ir mokinio tarpusavio sąveika, kurios metu kaupiama informacija apie jų raišką. Įvairias būdais (žodžiu, raštu: pildoma knygelė ar aplankas) teikiamas grįžtamasis ryšys mokiniui apie jo išsiugdytas kompetencijas, pateikiamos rekomendacijos dėl tolesnio jų ugdymosi.

27. Kompetencijų įsivertinimas vyksta kompleksiškai:

27.1. ugdant kompetencijas dalyku, jos vertinamos kartu su dalyko pasiekimais kiekvienoje pamokoje. Mokymosi uždavinyje (pamokoje) koduojamas kompetencijos ugdymas, tuomet tos pamokos metu kompetencijai įsivertinti formuluojamas atskiras kriterijus;

27.2. ugdant kompetencijas tam tikrą laikotarpį, kai mokiniai jas įgyja dalyvaudami socialinėse, pilietinėse, kultūrinėse ir kitose ugdomosiose veiklose. Šiuo atveju jos vertinamos ir fiksuojamos mokinio asmeninės ūgties ir pažangos stebėjimo knygelėje ,,Mano žingsneliai” .

28. Individualios pažangos stebėjimas:

28.1. mokiniai mokslo metų pradžioje (rugsėjo, spalio mėn.) kartu su mokytoju įsivertina žinias ir gebėjimus pagal „Pradinio ugdymo bendrųjų programų” pasiekimų lygių požymius;

28.2. 1–4 klasių mokiniai pasitikrinamųjų darbų rezultatus (kontroliniai darbai, testai, diktantai, kūrybiniai darbai ir kt. vertinimo užduotys) fiksuoja asmeninės ūgties ir pažangos stebėjimo knygelėje “Mano žingsneliai” dalyko individualios pažangos lentelėse, stebi ir aptaria individualios pažangos pokytį;

28.3 kiekvieno pusmečio pabaigoje mokinys tiek su klasės mokytoja, tiek su dalyko mokytoju, tiek su tėvais (globėjais) aptaria, analizuoja sėkmes ir nesėkmes, planuoja tolimesnį mokymąsi.

**V SKYRIUS**

**MOKINIO, BESIMOKANČIO PAGAL PAGRINDINIO UGDYMO PROGRAMĄ, PASIEKIMŲ VERTINIMAS**

1. Mokinių žinios, gebėjimai, įgūdžiai, pastangos, pažanga vertinami pagal Bendrųjų programų reikalavimus.
2. Mokiniams, mokomiems pagal pritaikytas programas, taikomi tie patys pasiekimų vertinimo kriterijai, atitinkantys tos programos reikalavimus. Mokytojas vertinimo kriterijus aptaria su mokiniais ir tėvais (rūpintojais/globėjais).
3. Baigusiems pradinio ugdymo programą ir pradedantiems mokytis pagal pagrindinio ugdymo programą mokiniams skiriamas adaptacinis laikotarpis – rugsėjo mėnuo. Rugsėjo mėnesį pažymiai nerašomi, pasiekimai vertinami idiografine sistema. Įrašas daromas dienyne TAMO.
4. Naujai atvykusiems mokiniams skiriamas 1 mėn. adaptacinis laikotarpis. Adaptaciniu laikotarpiu rekomenduojama mokinių pasiekimų ir pažangos pažymiais nevertinti:
   1. mokiniui, atvykusiam iš mokyklos, kurioje jo mokymosi pasiekimai buvo apibendrinami baigiantis pusmečiui, metiniai įvertinimai fiksuojami gavus tos mokyklos pažymą apie mokymosi pasiekimus;
   2. jeigu ankstesnėje mokykloje pusmečio įvertinimas buvo fiksuotas ne pažymiu, metinis pažymys fiksuojamas iš progimnazijoje gautų pažymių;
   3. naujai atvykusių mokinių einamojo pusmečio pažymiai, gauti ankstesnėje ugdymo įstaigoje, įrašomi į elektroninio dienyno mokomojo dalyko puslapį iš eilės nuo pirmosios mokinio mokymosi dienos progimnazijoje;
5. Dalykų mokytojai mokinio įgytoms kompetencijoms vertinti pasitelkia kaupiamąjį vertinimą, sudarantį galimybes kaupti išsamią informaciją apie kompetencijų pokyčius ilgesnėje laiko atkarpoje (rekomenduojama 1 mėn.) bei panaudoti ją grįžtamajam ryšiui teikti.
   1. Kaupiamasis vertinimas turi remtis mokytojo kokybiniais pastebėjimais apie mokinio daromą pažangą, fiksuojamais mokytojui patogia forma, kuriais remdamasis prireikus jis galėtų pagrįsti savo sprendimą apie galutinį apibendrintą mokinio pasiekimų vertinimą.
   2. Kaupiamuoju pažymiu gali būti vertinama: apklausa (raštu arba žodžiu), namų darbai, aktyvus darbas pamokoje, savarankiškos užduotys klasėje (pranešimai, darbas grupėje, vaizdinė medžiaga ir pan.) ir kt.
6. 5–8 klasių mokinių pasiekimų lygiai siejami su pažymiu:

|  |  |
| --- | --- |
| Pasiekimų lygis | Pažymys |
| Aukštesnysis | 10 |
| 9 |
| Pagrindinis | 8 |
| 7 |
| Patenkinamas | 6 |
| 5 |
| Slenkstinis |  |
| Nepatenkinamas | 3 |
| 2 |

1. Vertinant mokinių pasiekimus orientuojamasi į pasiekimų lygius, apibrėžtus pagrindinio ugdymo bendrosiose programose.
2. Mokiniui, pagal gydytojo pažymą atleistam nuo tam tikrų pamokų, pusmečio ar metinių pažymių stulpelyje rašoma „atleista”.
3. Mokinių mokymosi pasiekimai vertinami sistemingai.
4. Kontrolinių ir kitų atsiskaitomųjų darbų skaičius per pusmetį ne mažesnis:

|  |  |  |  |  |
| --- | --- | --- | --- | --- |
| Eil.  Nr. | Dalykai | 5–6 kl. | 7 kl. | 8 kl. |
| 1. | Lietuvių kalba ir literatūra | 5 | 5 | 5 |
| 2. | Pirmoji užsienio kalba (anglų) | 3 | 3 | 3 |
| 3. | Antroji užsienio kalba (vokiečių, rusų) | 2 | 2 | 2 |
| 4. | Matematika | 4 | 4 | 5 |
| 5. | Gamtos mokslai | 2 | x | x |
| 6. | Biologija | x | 2 | 1 |
| 7. | Fizika | x | 1 | 2 |
| 8. | Chemija | x | x | 2 |
| 9. | Istorija | 2 | 2 | 2 |
| 10. | Geografija | 2 | 2 | 2 |
| 11. | Informatika | 1 | 1 | 1 |
| 12. | Technologijos | 2 | 2 | 2 |
| 13. | Dailė | 1 | 1 | 1 |
| 14. | Muzika | 1 | 1 | 1 |
| 15. | Fizinis ugdymas | 3 | 3 | 3 |

1. Pusmečiai vedami iš ne mažiau pažymių, kiek yra skirta dalykui per savaitę pamokų +1.
2. Rekomenduojamos mokinių mokymosi pasiekimų vertinimo formos:
   1. apklausa žodžiu **–** greitas mokinio ar klasės žinių patikrinimas, trunkantis iki 10-15 min. Rezultatai įrašomi į dienyną tą pačią pamoką.
   2. apklausa raštu: savarankiški darbai – mokinio ar klasės žinių patikrinimas. Apklausos formos gali būti įvairios: klausimynas, testas, diktantas ir kt., trukmė mažiau nei 30 minučių, apie apklausą mokiniai iš anksto gali būti neinformuojami;

40.3. kontroliniai darbai **–** klasės mokinių žinių patikrinimas baigus didesnės apimties temą arba skyrių. Mokiniai informuojami ne vėliau kaip prieš savaitę;

40.3.1. mokinių mokymosi pasiekimų įvertinimo forma – kontrolinis darbas – fiksuojama elektroninio dienyno kontrolinių darbų skiltyje ir už juos rašomas pažymys;

40.3.2. ta pati klasė gali rašyti tik vieną kontrolinį darbą per dieną, tris kontrolinius darbus per savaitę;

40.3.3. pirmą dieną po atostogų kontroliniai darbai nerašomi, nerekomenduojami po šventinių dienų, taip pat mokiniui esant po ligos;

40.3.4. kontrolinius darbus mokytojas grąžina mokiniams ir juos aptaria, numato būdus mokymosi spragoms šalinti ne vėliau kaip per savaitę;

40.3.5. mokiniai privalo atsiskaityti už visus praleistus kontrolinius darbus;

40.3.6. mokinys, nerašęs kontrolinio darbo dėl pateisinamos priežasties (liga ir kt.), privalo atsikaityti per dvi savaites po atvykimo į progimnaziją dienos sutartu, patogiu mokytojui ir mokiniui laiku. Įvertinimas fiksuojamas atsiskaitymo dieną.

40.3.7. mokinys, nerašęs kontrolinio darbo be pateisinamos priežasties, privalo atsiskaityti per savaitę nuo kontrolinio darbo rašymo dienos (patogiu mokytojui laiku). Jei mokinys neatvyksta atsiskaityti, elektroniniame dienyne įrašomas 2 (dvejetas).

40.3.8. kontrolinių darbų laikas derinamas su dalykų mokytojais ir fiksuojamas el. dienyne.

40.4. Laboratoriniai (praktikos) darbai **–** teorinės žinios pritaikomos praktiškai. Visi klasės mokiniai atlieka tą patį arba skirtingus darbus. Įvertinimai įrašomi į dienyną.

41. Dalyko pusmečio pažymys yra aritmetinis vidurkis iš per pusmetį gautų pažymių apvalinant pagal apvalinimo taisykles (4,1; 4,2; 4,3; 4,4 rašomas pažymys 4, o 4,5; 4,6; 4,7; 4,8; 4,9 rašomas pažymys 5).

42. Dalyko metinis pažymys – abiejų pusmečių aritmetinis vidurkis (apvalinamas kaip ir pusmečio).

43. Fiksuojamas nepatenkinamas pusmečio dalyko įvertinimas įrašu „neįskaityta” („neįsk”), jei mokinys be pateisinamos priežasties nelankė progimnazijos ir iki pusmečio pabaigos neatliko tuo laikotarpiu skirtų vertinimo užduočių (pvz., kontrolinių darbų ir kt.), nepademonstravo pasiekimų, numatytų pagrindinio ugdymo bendrosiose programose. Jei mokinys neatliko per pusmetį skirtų vertinimo užduočių dėl pateisintų priežasčių (pvz., ligos), fiksuojamas įrašas „atleista” („atl.”).

44. Jei bent vieno pusmečio fiksuotas įvertinimas įrašu „neįskaityta” („neįsk.”), tuomet dalyko metinis įvertinimas – „neįskaityta” („neįsk.“).

45. Jei pasibaigus ugdymo procesui buvo skirtas papildomas darbas, papildomo darbo įvertinimas laikomas metiniu.

46. Mokinių, kurie mokosi pagal individualizuotą programą, padaryta arba nepadaryta pažanga fiksuojama dienyno skiltyje įrašant „padarė pažangą” („pp”) arba „nepadarė pažangos” („np”), skliausteliuose pažymint (IN);

47. Dorinio ugdymo, gyvenimo įgūdžių, dalyko modulių, mokinių, atvykusių iš užsienio šalies, lietuvių kalbos pasiekimai pirmaisiais mokymosi metais vertinami įskaitomis (rašoma „įskaityta” arba „neįskaityta”). Dalyko metinis įvertinimas fiksuojamas įrašu „įsk”, jei I ir II pusmečių įvertinimai yra „įsk” ir „įsk”. Dalyko metinis įvertinimas fiksuojamas įrašu „neįsk”, jei I ir II pusmečių įvertinimai yra „neįsk” ir „neįsk” arba „įsk” ir „neįsk“ arba „neįsk“ ir „įsk“.

48. Mokinys atlieka privalomą socialinę – pilietinę veiklą pagal ugdymo plane numatytą valandų skaičių. Veiklos fiksuojamos aplanko “Mano žingsniai” socialinių kompetencijų ugdymo lape, pagal kurį klasių auklėtojai metinį vertinimą fiksuoja įskaityta arba neįskaityta dienyne TAMO.

49. Kompetencijų įsivertinimas vyksta kompleksiškai:

49.1. ugdant kompetencijas dalyku, jos vertinamos kartu su dalyko pasiekimais kiekvienoje pamokoje. Mokymosi uždavinyje (pamokoje) koduojamas kompetencijos ugdymas, tuomet tos pamokos metu kompetencijai įsivertinti formuluojamas atskiras kriterijus;

49.2. ugdant kompetencijas tam tikrą laikotarpį, kai mokiniai jas įgyja dalyvaujant socialinėse, pilietinėse, kultūrinėse ir kitose ugdomosiose veiklose. Šiuo atveju jos vertinamos ir fiksuojamos mokinio asmeninės ūgties ir pažangos stebėjimo Aplanke „Mano žingsniai“ (Priedas Nr. 3).

50. Individualios pažangos stebėjimas:

50.1. mokiniai mokslo metų pradžioje (rugsėjo, spalio mėn.) kartu su mokytoju įsivertina žinias ir gebėjimus pagal „Pagrindinio ugdymo bendrųjų programų” pasiekimų lygių požymius;

50.2. 5-8 klasių mokiniai pasitikrinamųjų darbų rezultatus (kontroliniai darbai, testai, diktantai, kūrybiniai darbai ir kt. vertinimo užduotys) fiksuoja asmeninės ūgties ir pažangos stebėjimo Aplanke dalyko individualios pažangos lentelėse, stebi individualios pažangos pokytį;

50.3 kiekvieno pusmečio pabaigoje mokinys tiek su dalyko mokytoju, tiek su tėvais (globėjais) aptaria, analizuoja sėkmes ir nesėkmes, planuoja tolimesnį mokymąsi;

**VI SKYRIUS**

**MOKINIŲ MOKYMOSI PASIEKIMŲ VERTINIMO LYGMENYS**

51. Vertinimas progimnazijoje įgyvendinamas asmeniniu (mokinio), tarpasmeniniu (kelių mokinių), bendruomeniniu (klasės ir progimnazijos) ir nacionaliniu lygmenimis:

51.1. asmeninis (mokinio) lygmuo apima mokinio konkrečių mokymosi pasiekimų įsivertinimą. Įsivertinimas yra planuojamas ir įgyvendinimas padedant mokytojui. Įsivertinimo metodai bei priemonės pa(si)renkami atsižvelgiant į individualius mokinio poreikius, polinkius bei galimybes. Mokinių įsivertinimas ir ilgalaikis pažangos stebėjimas ugdo savivaldaus mokymosi gebėjimus;

51.2. tarpasmeninis (kelių mokinių) lygmuo apima mokinių tarpusavio įsivertinimą pagal konkrečias kompetencijas. Į(si)vertinimas yra planuojamas ir įgyvendinamas padedant mokytojui. Įsivertinimo metodai bei priemonės pa(si)renkami atsižvelgiant į mokinių tarpusavio santykius, darbo mažesnėse ar didesnėse grupėse patirtį, grupių dinamiką ir kitas svarbias porų ir / ar grupių charakteristikas;

51.3. bendruomeninis (klasės) lygmuo apima mokytojo planuojamą ir įgyvendinamą mokinių pasiekimų vertinimą, siekiant visų trijų tikslų – padėti mokytis, pripažinti ir sertifikuoti rezultatus, valdyti mokymos(si) kokybę. Mokinių pasiekimų vertinimo būdai, metodai bei priemonės pa(si)renkami atsižvelgiant į mokymo(si) tikslus, konkretaus mokomojo dalyko specifiką. Siekdamas adekvataus ir veiksmingo kompetencijų vertinimo, mokytojas atsižvelgia į visos klasės ir kiekvieno mokinio poreikius, polinkius bei galimybes ir prasmingai derina visus vertinimo būdus. Mokytojai įgyvendina kompetencijomis grįstus uždavinius pasiūlydami mokiniams atlikti turtingas užduotis, atskleidžiančias kompetencijų raišką;

51.4. bendruomeninis (progimnazjos) lygmuo apima pedagoginės bendruomenės sukurtą ir sutartą vertinimo tvarką, derančią su nacionalinio lygmens dokumentais. Siekdami diegti mokslu grįstą pažangią mokinių pasiekimų vertinimo praktiką, pedagoginės bendruomenės nariai bendradarbiaudami tobulina profesines kompetencijas, kolegialiai priima sprendimus, drauge kuria bei palaiko vertinimo kultūrą bendruomenėje;

51.5. nacionalinis lygmuo apima išorinį vertinimą, vykdomą išsilavinimui patvirtinti, bei mokymosi pasiekimų stebėseną, mokymosi duomenų analizę, išvadų darymą bei rekomendacijų teikimą siekiant geresnės ugdymo kokybės.

**VII SKYRIUS**

**MOKINIŲ ĮGYTŲ KOMPETENCIJŲ VERTINIMAS**

52. Įvairiapusė ir dinamiška kompetencijos apibrėžtis numato, kad kompetenciją galima pamatyti, t. y. atpažinti konkrečioje veikloje. Turiningas progimnazijos gyvenimas užtikrina, kad mokiniai ugdosi kompetencijas atlikdami užduotis pamokų metu ir dalyvaudami kitose ugdomosiose veiklose. Todėl, vertindami mokinių įgytas kompetencijas, mokytojai vadovaujasi nuostata, kad:

52.1. ugdant mokinių kompetencijas dalyku, jos vertinamos kartu su dalykiniais pasiekimais;

52.2. mokinių kompetencijos, įgytos dalyvaujant socialinėse, pilietinėse, kultūrinėse ir kitose ugdomosiose veiklose, vertinamos fiksuojant mokinių pasiekimų informaciją dienyne. Socialinės - pilietinės veiklos organizavimo tvarka, patvirtinta Marijampolės „Šaltinio“ progimnazijos direktoriaus 2023 m. rugpjūčio 16 d. įsakymu Nr. V-130 (1.3.E) (https://saltinio.lt/dokumentai).

53. Mokinio įgytoms kompetencijoms vertinti naudojami formuojamojo ir apibendrinamojo vertinimo būdai. Formuojamasis mokinio įgytų kompetencijų vertinimas skatina individualią pažangą ir kompetencijų ugdymą, todėl jam ugdymo procese skiriama daugiausia laiko ir dėmesio. Sukaupta informacija ir kiti mokinių įgytų kompetencijų įrodymai tam tikro mokymosi etapo pabaigoje apibendrinami pažymiu, pasiekimų lygiu, žodiniu ar rašytiniu komentaru.

54. Planuojant mokinių įgytų kompetencijų vertinimą numatomas mokymosi kelias, vedantis ugdymo siekinių link: pradedama nuo ugdymo siekinio identifikavimo ir jo suskaidymo į mažesnius žingsnius, kurie mokiniams padėtų artėti prie iš(si)kelto tikslo, po to planuojamas mokymosi turinys, numatant mokymosi užduotis ir parenkant veiklas:

54.1. ugdymo siekinių numatymas. Vadovaujantis Bendrosiomis programomis ir atsižvelgiant į mokinių mokymosi poreikius, klasės kontekstą ir progimnazijos kultūrą, apibrėžiami konkretūs ugdymo siekiniai;

54.2. mokymosi žingsnių ir požymių planavimas. Numatoma, kokie mokymosi požymiai parodys, kad mokiniai, sėkmingai įveikdami mažesnius žingsnius, kryptingai juda link užsibrėžto siekinio;

54.3. mokymosi užduočių ir veiklų parinkimas. Mokinių įgytų kompetencijų ugdymo pagrindas yra prasmingos veiklos ir turtingos užduotys. Jomis laikomos probleminės, tiriamosios, analitinės, projektinės ir kt. užduotys bei veiklos. Joms įgyvendinti pasitelkiami įvairūs mokymosi šaltiniai bei aplinkos, svarstomi mokiniams aktualūs klausimai bei problemos ir mokomasi skirtingose aplinkose. Jų išdava – mokinių priimti ir praktiškai taikomi sprendimai. Tokio pobūdžio užduotys ir veiklos ugdo aukštesnio lygmens mąstymą, padeda užtikrinti dermę tarp ugdymo siekinių, mokymosi veiklų bei vertinimo.

55. Mokinio įgytoms kompetencijoms vertinti svarbus veiksmingas grįžtamasis ryšys. Tai yra mokiniui teikiama informacija apie jo pasiekimus ir mokymosi kelią ugdymo (pamokų) metu ir dalyvaujant socialinėse, pilietinėse, kultūrinėse bei kitose progimnazijos ugdomosiose veiklose. Grįžtamasis ryšys yra abipusis. Teikdami grįžtamąjį ryšį mokytojai palaiko mokinius, skatina būti atvirus, ieškoti, nebijoti klysti. Mokiniui svarbu sužinoti, ką ir kaip jam reikėtų tobulinti savo mokymosi procese, kad darytų pažangą ir gerėtų jo mokymosi pasiekimai:

55.1. grįžtamasis ryšys turi būti teikiamas įvairiomis formomis (žodžiu, raštu, neverbaline kalba) ir skatinti mokinį pasitikėti savo jėgomis, siekti geresnių rezultatų, motyvuoti mokytis;

55.2. grįžtamasis ryšys teikiamas pasitelkiant vertinimo įrankius, fiksuojančius kompetencijos augimą: knygelę „Mano žingsneliai“ (1-4 kl.), Aplanką „Mano žingsniai“ (5-8 kl.);

56. Pažymysyra konstatuojamojo pobūdžio grįžtamojo ryšio forma. Tačiau mokinio įgytų kompetencijų vertinimas pažymiu neturėtų būti vyraujanti praktika, nes toks vertinimas nenurodo tolesnio mokymosi perspektyvų mokiniui. Dažnas mokinių pasiekimų ir įgytų kompetencijų vertinimas pažymiais ar kitais simboliais ir jų vidurkio skaičiavimas iškreipia mokinio mokymosi paveikslą, kai ankstesnės klaidos ar nesėkmės daro įtaką bendram vertinimui net ir tuo atveju, kai mokinys likviduoja buvusias spragas. Tai neigiamai veikia mokinių mokymosi motyvaciją, trukdo mokymosi įgūdžiams nuosekliai formuotis. Skatinant individualią pažangą, didesnę vertę už pažymį turi mokytojo pastebėjimai apie atliktos užduoties kokybę ir rekomendacijos dėl užduoties atlikimo tobulinimo.

**VIII SKYRIUS**

**INFORMAVIMAS APIE MOKINIŲ MOKYMOSI PASIEKIMŲ VERTINIMO REZULTATUS, JŲ PANAUDOJIMAS**

57. Vertinimo rezultatai panaudojami ugdymo procesui tobulinti: padėti mokytis, patvirtinti rezultatus ir išsilavinimą, stebėti ir valdyti ugdymo kokybę.

58. Formuojamuoju būdu vertinamas kasdienis mokymasis ir mokinio pažanga, kurio metu sukaupiama informacija, kuri naudojama kasdieniam mokymosi procesui stebėti, planuoti ir jį tobulinti. Tai kokybinio pobūdžio informacija, todėl vengiama ją transformuoti į pažymius ar kitus skaičiais reiškiamus įvertinimus.

59. Vertinant pasiekimus apibendrinamuoju būdu, mokinių rezultatai yra naudojami mokinio pasiekimų lygiui nustatyti, užfiksuoti ir vėliau panaudoti rezultatams įskaityti ir įgytam išsilavinimui patvirtinti.

60. Nacionalinių ir tarptautinių pasiekimų patikrinimų rezultatai naudojami progimnazijos rezultatams stebėti ir ugdymo kokybei užtikrinti, reikiamiems vadybiniams sprendimams priimti.

61. Klasės mokinių pasiekimai, ne mažiau kaip 2 kartus per pusmetį, aptariami klasės susirinkimuose (atsakingas klasės auklėtojas).

62. Atsiradus dalyko mokymosi problemoms, mokytojas, klasės auklėtojas, pagalbos mokiniui specialistas teikia pagalbą, kurią reglamentuoja Marijampolės “Šaltinio” progimnazijos pagalbos teikimo mokiniui tvarkos aprašas, patvirtintas Marijampolės “Šaltinio” progimnazijos direktoriaus 2023 m. balandžio 7 d. įsakymu Nr. V-63 (1.3.E) (https://saltinio.lt/dokumentai).

63. Direktoriaus pavaduotojas ugdymui du kartus per metus apibendrina progimnazijos mokinių mokymosi pasiekimus ir pristato Mokytojų tarybos posėdyje.

**VIII SKYRIUS**

**MOKINIŲ PASIEKIMŲ VERTINIMO PLANAVIMAS**

64. Planuodamas pirmos klasės mokinių pasiekimus ir vertinimą, mokytojas iki rugsėjo 1 d. susipažįsta su priešmokyklinio ugdymo pedagogo parengtomis rekomendacijomis. Planuodamas penktos klasės mokinių pasiekimus ir vertinimą, mokytojas iki rugsėjo 1 d. susipažįsta su pradinio ugdymo mokytojo rekomendacijomis.

65. Vertinimas planuojamas kartu su ugdymo procesu, siejant jį su mokymosi uždaviniais, atsižvelgiant į mokinių gebėjimus, pasiekimus ir mokymosi patirtį, remiantis bendrosiomis programomis.

66. Kontrolinius darbus mokytojai numato ilgalaikiuose planuose, atsiskaitymo laikas gali būti koreguojamas.

67. Mokytojai per pirmąją savo dalyko pamoką rugsėjo mėnesį mokinius supažindina su dalyko ilgalaikiu planu, modulio, pasirenkamojo dalyko programa, Progimnazijos mokinių mokymosi pasiekimų vertinimo ir vertinimo rezultatų panaudojimo tvarka, aptaria vertinimo kriterijus, metodus ir formas, supažindina su kriterijais, kuriais vadovaudamasis rašo kaupiamąjį balą.

68. Mokytojai informuoja mokinius, kurios veiklos bus vertinamos, kokį vertinimą rašo, kada vertinimo informacija bus konvertuojama į kaupiamąjį balą.

69. Mokytojai, pradėdami naują temą, skyrių, su mokiniais aptaria tikslus, uždavinius, darbo metodus, vertinimo kriterijus.

70. Dalykų mokytojai, planuodami integruotas pamokas, integruotus projektus, suderina ir numato bendrus vertinimo būdus, užduotis, kriterijus.

71. Kiekvienų mokslo metų pradžioje klasės auklėtojai supažindina mokinius su Progimnazijos mokinių pasiekimų vertinimo ir vertinimo rezultatų panaudojimo tvarka klasių valandėlių metu, o tėvus – tėvų susirinkimuose.

**IX SKYRIUS**

**TĖVŲ (GLOBĖJŲ/RŪPINTOJŲ) INFORMAVIMO TVARKA**

1. Informacija apie mokinio ugdymosi pasiekimus, lankomumą tėvams (globėjams, rūpintojams) pateikiama elektroniniame dienyne TAMO.
2. Už pažymių įrašymą elektroniniame dienyne atsakingi dalykų mokytojai.
3. Iškilus ugdymo(si), lankomumo, elgesio ar kt. problemoms, tėvai (globėjai/rūpintojai) informuojami įvairiais būdais: skambinant, individualiai kalbantis, rašant elektroninius laiškus, pranešimus.
4. Klasių auklėtojai, ne rečiau kaip kartą per pusmetį organizuoja klasių tėvų susirinkimus, kurių metu informuoja tėvus (globėjus) apie ugdymo(si) rezultatus.
5. Administracija 1 kartą per mokslo metus organizuoja Atvirų durų dieną, kai tėvai (globėjai/rūpintojai) turi galimybę susitikti su jų vaiką mokančiais mokytojais, administracija, klasės auklėtoju, pagalbos mokiniui specialistais.

**X SKYRIUS**

**BAIGIAMOSIOS NUOSTATOS**

1. Progimnazijos mokinių mokymosi pasiekimų vertinimo ir vertinimo rezultatų panaudojimo tvarka skelbiama progimnazijos interneto svetainėje.
2. Tvarka gali būti keičiama, papildoma, atnaujinama, atsižvelgiant į ugdymo proceso pokyčius ir pakeistus jį reglamentuojančius dokumentus.

SUDERINTA

Metodinės tarybos posėdyje

2024 m. gegužės 20 d.

protokolo Nr. PR-39 (9.2.E)

SUDERINTA

Mokytojų tarybos posėdyje

2024 m. rugpjūčio 29 d.

protokolo Nr. PR-49 (1.5.E)